tartuNLP/wikipedia-smugri-20251201 huggingface dataset:
Johannes Antonsson

Johannes Antonsson (1921–1995) oli ruotsalainen maanviljelijä ja keskustapuolueen poliitikko, joka toimi kansanedustajana vuosina 1959–1979 ja kuntaministerinä Thorbjörn Fälldinin hallituksessa 1976–1978. Vuosina 1979–1986 hän toimi Hallandin läänin maaherrana.
Antonsson

Antonsson on seuraavien ruotsalaisten henkilöiden sukunimi:
Ukrajinska pravda

Ukrajinska pravda (; , suom. ’ukrainalainen totuus’; lyhennys UP) on ukrainalainen, liberaaliksi luonnehdittu uutissivusto. Lehti julkaisee uutisia ja muuta aineistoa ensisijaisesti ukrainaksi. Useimmat artikkelit käännetään venäjäksi ja valittu osa englanniksi. Päätoimittajana toimii Sevhil Musajeva. Toukokuussa 2021 uutissivuston omistus siirtyi ukrainalaiselle sijoitusyhtiö Dragon Capitalille. Loppuvuodesta 2024 sivustoa seurasi lähes 8 miljoonaa lukijaa ympäri maailmaa.
Ukrajinska pravdan perusti huhtikuussa 2000 Heorhi Gongadze, joka murhattiin presidentti Leonid Kutšman käskystä seuraavana syksynä. Vuonna 2016 UP:n pääkolumnisti, Committee to Protect Journalist -järjestön kansainvälisen lehdistövapauspalkinnon voittanut Pavel Sheremet tapettiin autopommilla, ilmeisesti kostona tutkivaan juttusarjaan liittyen. 
Ukrajinska pravdan englanninkielinen sivusto käynnistettiin nopeasti Venäjän hyökkäyssodan ensimmäisenä päivänä (24. helmikuuta 2022), koska toimtus koki että ukrainalaisten uutisten tulisi saavuttaa laajempi kansainvälinen yleisö. Verkkosivuston (kaikki kielet) suosio nousi äkkiä, 30 päivän aikana hyökkäyssodan alkamisesta Ukrainska pravdan sivustolla vierailtiin lähes miljardi kertaa. Esimerkiksi Yahoo News ja MSN liittivät Ukrainska pravdan juttuja uutisvirtaansa. Verkkoanalyytikan mukaan Ukrajinska pravda oli Venäjän hyökkäyssodan alun jälkeen Ukrainan luetuin verkkosivusto Googlen hakupalvelujen jälkeen. Ukrajinska pravdalle myönnettiin International Press Instituten vuoden 2022 IPI-IMS Free Media Pioneer -lehdistöpalkinto yhdessä kuuden muun ukrainalaisen joukkoviestimen (ABO, Hromadske, Slidstvo.info, StopFake, The Kyiv Independent, ja Ukraїner) kanssa.
Alkuvuodesta 2024 yhdysvaltalaiset, maailmanlaajuisesti leviävät uutissivustot (Yahoo News ja MSN) kuitenkin muuttivat Ukrainaa käsitteleviä aineistokäytäntöjään. UP:n toimituksen tai kahden muun tunnetun ukrainalaisen uutissivuston englanninkielisiä uutisia ei otettu enää paljoakaan uutisvirtaan. Tilalle ukrainalaista näkökulmaa edustamaan mediajätit linkittivät kyseenalaisia, Daily Digestin kaltaisia koontisivustoja, jotka poimivat muun muassa Wikimedia Commonsin ilmaisvalokuvia lyhyine kuvateksteineen ja mainoksia luotettavista ukrainalaisista mediataloista peräisin olevien, journalistisesti toimitettujen sisältöjen sijaan. Globaalien teknologiajättien Google Discover ja Apple News -sivustot ovat puolestaan rajoittaneet lukijoiltaan UP:n englanninkielisten uutisten saatavuutta.
Anna Maria Häkkinen

Anna Maria Häkkinen (s. 1981) on Helsingissä asuva koreografi, esiintyjä ja pedagogi. Hän on valmistunut tanssitaiteen maisteriksi Taideyliopiston Teatterikorkeakoulun koreografian koulutusohjelmasta vuonna 2012. Häkkinen on toiminut vierailevana opettajana Taideyliopistossa, UrbanApassa ja Zodiak - Uuden tanssin keskuksessa.
Taiteellinen työskentely.
Häkkisen teoksissa yhdistyy työryhmälähtöisyys, tanssihistorian läsnäolo sekä liikkeen ja musiikin nautinnollisuus. Hänen viimeisimpiä teoksiaan ovat New Yorkin Performa-biennaalissa esitetty "Afterglow, low lingering slips of light" (2023) sekä "phoenix – a deep re­lax­ation sero­tonin re­lease" (2023), joka tehtiin yhteistyössä Taideyliopiston Teatterikorkeakoulun tanssin opiskelijoiden kanssa. Molemmissa teoksissa hän työskenteli yhdessä dramaturgi Emil Santtu Uutun, valosuunnittelija Erno Aaltosen ja äänisuunnittelija Eliel Tammiharjun aka Kelielin kanssa. 
Häkkisen muita näyttämöteoksia ovat mm. "Doom &amp; Bloom" yhdessä Hanna Ahdin ja Maija Mustosen kanssa (Teatteri Takomo, 2023) ja "DANCE" (Zodiak - Uuden tanssin keskus, 2018). 
Häkkisen teoksia on esitetty galleria- ja museotiloissa. "Afterglow, low lingering slips of light" esitetään Nykytaiteen museo Kiasman ylimmän kerroksen näyttelytilassa osana "Kivi, paperi, sakset" -näyttelyn ohjelmistoa maaliskuussa 2025. "Monuments" (2020-23) kuului Kiasman ARS22-näyttelyn esitysohjelmistoon ja yhdessä Maija Mustosen ja työryhmän kanssa tehty "Treat" nähtiin Helsingin Taidehallissa osana "Aistit"-näyttelyä (2021). 
Häkkinen on työskennellyt esiintyjänä mm. koreografi Anna Mustosen ja cembalisti Marianna Henrikssonin teoksessa "Sfäärit" (i dolci, Musica nova Helsinki, Zodiak - Uuden tanssin keskus, 2025), Liisa Pentin ja rendezvous-taideyhteisön teoksessa "Epämuodostunut helmi - tansseja keväälle ja hiljaisuudelle" (Kiasma-teatteri, 2024), Masi Tiitan kestollisessa teoksessa "La Mer" (Baltic Circle ja Titanik-galleria, 2019) 
Häkkinen kuuluu taideyhteisö rendezvousin perustajajäseniin yhdessä Hanna Ahdin, Anna Mustosen, Maija Mustosen, Masi Tiitan ja Anna Torkkelin kanssa.
Särö (täsmennyssivu)

Särö voi tarkoittaa seuraavia:
Lionel Mpasi

Lionel M’Pasi N’Zau (s. 1. elokuuta 1994 Meaux, Ranska) on kinshasankongolais-ranskalainen jalkapalloilija, pelipaikaltaan maalivahti. Hän edustaa Ranskan Ligue 2:ssa pelaavaa Rodezia.
Mpasi pelasi Paris Saint-Germainin junioreissa ja Toulousen reservijoukkueessa. Hän siirtyi Rodeziin heinäkuussa 2016. Hän on pelannut vuoden 2024 loppuun mennessä 117 Ligue 2 -ottelua. Hän teki lokakuussa 2024 kotiottelussa Lorientia vastaan lisäajalla 3–3-tasoitusmaalin.
Mpasi edusti nuorten maaotteluissa Ranskaa. Hän pelasi kaksi ottelua alle 17-vuotiaiden EM-kilpailuissa 2011 ja neljä ottelua samana vuonna alle 17-vuotiaiden MM-kilpailuissa. Aikuisten tasolla Mpasi on edustanut Kongon demokraattisen tasavallan maajoukkuetta. Hän pelasi ensimmäisen miesten maaottelunssa helmikuussa 2022, ja vuoden 2024 loppuun mennessä niitä on kertynyt 17 kappaletta. Tammi-helmikuussa 2024 pelatuissa Afrikan-mestaruuskilpailuissa hän pelasi kuusi ottelua ja teki neljännesvälierän Egyptiä vastaan päättäneessä rangaistuspotkukilpailussa voiton tuoneen viimeisen maalin joukkueensa yhdeksäntenä laukojana, mutta oli vaihdossa tappiollisessa pronssiottelussa.
Antero Vipunen (kirja)

Antero Vipunen: arvoitusten ja ongelmien, leikkien ja pelien sekä eri harrastelualojen pikkujättiläinen on Yrjö Karilaan toimittama tieto-, tehtävä- ja puuhakirja lapsille ja nuorille. Sen ensimmäinen painos ilmestyi WSOY:n Pikkujättiläiset-sarjassa vuonna 1950, ja siitä on otettu monta muuttamatonta painosta sen jälkeenkin: 21. painos ilmestyi vuonna 2005. Kirja on saanut nimensä suomalaisen kansanrunouden taruhahmosta.
14. painoksen (1990) takakansiteksti kertoo yli 700-sivuisen kirjan sisältävän 170 arvoitusta, 250 laskutehtävää, 165 kompakysymystä, 200 kirjainarvoitusta, 30 ristisanatehtävää, 32 salakirjoitusjärjestelmää, sata kuva-arvoitusta, 80 nuoratemppua, 115 tulitikkutehtävää, 240 matemaattista ongelmaa ja peliä, 40 piilokuvaa, 35 leikillistä esitystä sekä 470 peliä ja leikkiä.
"Uusi Suomi" -sanomalehdessä Vilho Suomi kirjoitti uutuuskirjasta: ”Aarreaitta kerrassaan tämä Antero Vipunen, sellainen loukku, josta ei tahdo erilleen päästä, ei Väinämöisenkään tiedoilla.” "Helsingin Sanomien" arvostelija H. M. luonnehti sitä näin: ”[--] ken pelkää käyttää harmaita aivosolujaan, hän välttää ’Antero Vipusta’ kuin ruttoa. Mutta jokaiselle ihmiselle, joka uskoo Luojan antaneen hänelle aivot sitä varten, että niitä käytettäisiin, koituu tästä teoksesta uskomattoman paljon hyötyä ja hauskaa.”
Gentisiinihappo

Gentisiinihappo (C7H6O4) on aromaattisiin karboksyylihappoihin kuuluva orgaaninen yhdiste. Yhdistettä ja sen johdannaisia käytetään lääketieteessä.
Ominaisuudet, valmistus ja käyttö.
Huoneenlämpötilassa gentisiinihappo on väritöntä kiteistä ainetta. Yhdiste liukenee veteen, etanoliin ja dietyylieetteriin. Kuumennettaessa ainetta yli sulamispisteensä se hajoaa hydrokinoniksi ja hiilidioksidiksi. Gentisiinihappo on heikko happo ja sen pKa-arvo on 2,93.
Gentisiinihappoa valmistetaan Kolbe–Schmitt-reaktiolla hydrokinonista ja hiilidioksidista tai kaliumvetykarbonaatista. Toinen tapa on salisyylihapon hapetus kaliumpersulfaatin avulla.

Gentisiinihappoa ja sen suoloja ja orgaanisia johdannaisia (esimerkiksi amideja) voidaan käyttää reumatismin hoitamiseen. Yhdistettä voidaan käyttää lisäaineena lämpöpapereissa.
Poikeljärvi (järvi Porissa)

Poikeljärvi (ruots. "Poikelträsk") on järvi Poikeljärven kylässä Ahlaisten ja Noormarkun rajalla Porissa. Järvi kuuluu Karvianjoen vesistöön. Poikeljärvi on pintavesityypiltään matala humusjärvi, jonka ekologinen tila on hyvä. Virkistyskäyttöarvoltaan merkittävän järven pinta-ala on lähes 72 ha ja rantaviivaa on noin 5,8 km.
Poikeljärven sijainnilla ja saarella oli merkittävä asema maanjako-oikeudessa vuonna 1771. Silloin päättyi 1400-luvulla alkanut kiista siitä, miten muun muassa Eteläjoen ja Poikeljärven alueet jakautuisivat Noormarkun ja Ahlaisten välillä. Ratkaisu vaikutti siihen, missä noormarkkulaisten ja ahlaislaisten oli mahdollisuus kasketa ja kalastaa.
Suomen kielen rakenne ja kehitys

Suomen kielen rakenne ja kehitys (lyh. SKRK) on alun perin kahdessa osassa vuosina 1941–1946 ilmestynyt Lauri Hakulisen kirjoittama kielitieteen perusteos. Se oli pitkään tärkein suomen kieltä käsittelevä käsikirja sekä siteeratuin teos suomalaisessa kielitieteessä.
Historia.
Vuonna 1935 Suomalaisen Kirjallisuuden Seura tilasi Hakuliselta teoksen, jossa suomen kielen rakenne ja historia esitetään valmiin, ja tarvittaessa myös uuden, tutkimuksen pohjalta. Kirjan ensimmäinen osa ilmestyi vuonna 1941 ja toinen vuonna 1946, jolloin työ oli saatettu loppuun. Teoksen osat ilmestyivät yhdessä ja uudistettuina ensin vuonna 1961 sekä myöhemmin vuosina 1968, 1979. Kirja on myös käännetty venäjäksi, saksaksi ja englanniksi. Uusin painos on vuodelta 2000. 
Sisältö.
Kirja on jaettu kahteen osaan: I. äänne- ja muoto-oppiin sekä II. sanasto- ja lauseoppiin. Ensimmäisessä osassa kiinnitetään erityistä huomiota johto-oppiin, ja toisen osan etymologiaa käsittelevät kappaleet muodostivat ennen Suomen kielen etymologisen sanakirjan julkaisua ainutlaatuisen yleisesityksen suomen sanaston alkuperästä. Hakulinen sai teokseen luultavasti vaikutteita Otto Jespersenin ja Otto Behaghelin käsikirjoista.
Vastaanotto.
Ruben Nirvi katsoi vuonna 1947 julkaistussa kirja-arvostelussaan "Suomen kielen rakenteen ja kehityksen" olevan tuolloin kattavin suomen kieltä käsittelevä teos.
Esko Koivusalon vuonna 1968 ilmestyneessä teoksen 3. painoksen arvostelussa todetaan, että kirja on ansiokas ja entistä kattavampi.
Paul Aristen kirjoittamassa Hakulisen 80-vuotisjuhlajulkaisussa mainitaan, että teos tarkastelee suomen kieltä sekä yksityiskohtaisesti että useista uusista näkökulmista. Aristen mukaan kirja on saanut myös paljon tunnustusta.
François Gény

François Gény (1861–1959) oli ranskalainen oikeustieteilijä, joka työskenteli Nancyn yliopistossa, jossa hän opetti ja toimi hallinnossa. Hän otti käyttöön nimityksen oikeuslingvistiikka. Hänet valittiin yhdysvaltalaisen tiedeakatemian American Academy of Arts and Sciencesin jäseneksi 1933.
Gangbé Brass Band

Gangbé Brass Band on beniniläinen yhtye, jonka perusti kahdeksan cotonoulaista jazzmuusikkoa vuonna 1994. Yhtye on fuusioinut jazzia ja beniniläisiä musiikkiperinteitä. Kokoonpanossa on käytetty merkkitorvea, pasuunaa, saksofonia, sousafonia, trumpettia ja perinteisiä lyömäsoittimia.
Gangbé Brass Band sai toimintaansa tukea Cotonoun ranskalaista kulttuurikeskusta johtaneelta André Jolylta. Yhtye teki soundtrackin Camille Amouron elokuvaan "Ciel, ma francophonie", joka sai ensi-iltansa kuudennessa Sommet de la francophoniessa Cotonoussa. Vuonna 1997 Gangbé Brass Band esiintyi Angélique Kidjon kanssa. Samana vuonna yhtye teki esiintymisen Festival du Théâtre des Réalités’ssa Bamakossa. Vuonna 1998 Gangbé Brass Band teki yhteistyötä Alougbine Dinen kanssa, esiintyi Jazz à Ouaga -festivaalilla ja palasi Bamakon Festival du Théâtre des Réalitésiin, jossa yhtyeen jäsenet tutustuivat ranskalaiseen Lo’Jo Triban -kokoonpanoon. Lo’Jo Tribanin ja Yves de Lacroix’n avulla Gangbé Brass Band julkaisi debyyttialbumin "Gangbé". Yhteistyö johti myös 35 konsertin kansainvälisen kiertueen aloittamiseen vuonna 1999. Gangbé Brass Band palkittiin Benin Golden Awardsissa.
Gangbé Brass Band on uransa aikana esiintynyt monissa Euroopan sekä Afrikan maissa, Pohjois-Amerikassa ja Libanonissa. Se on osallistunut eri festivaaleille, kuten WOMAD:iin ja Musiques Métissesiin.
Shenyangin metro

Shenyangin metro on metrojärjestelmä, joka palvelee Shenyangin kaupunkia Liaoningin maakunnassa, Kiinassa. Se on seitsemäs metrojärjestelmä Manner-Kiinassa ja ensimmäinen Koillis-Kiinassa.
Järjestelmä on yhteydessä Shenyangin raitiotiejärjestelmään kaupungin eteläosassa.
Uneutettu vonkamies

Uneutettu vonkamies on tamperelaisen Veikko Haukkavaaran vuonna 1989 tekemä taideteos Taivalkoskella Jokijärvenkylän Kallioniemessä, Kalle Päätalon lapsuudenkodin pihassa. Patsaan lahjoitti Taivalkosken kunnalle Kalle Päätalo Iijoen tukkilaisten muistoksi. Iijoessa oli viimeinen uitto vuonna 1988.
Romano Schmid

Romano Schmid (s. 27. tammikuuta 2000 Graz) on itävaltalainen jalkapalloilija, pelipaikaltaan keskikenttäpelaaja. Hän on pituudeltaan 168-senttimetrinen. Hän edustaa Saksan Bundesliigassa pelaavaa Werder Bremeniä.
Schmid pelasi Sturm Grazin junioreissa vuodesta 2009 alkaen. Hän pelasi Sturm Grazin edustusjoukkueessa kolme Itävallan Bundesliigan ottelua. Hän siirtyi elokuussa 2017 Red Bull Salzburgiin, jonka edustusjoukkueessa hän pelasi yhden bundesliigaottelun. Hän sai enemmän peliaikaa reservijoukkue Lieferingissä 2. Ligassa. Hän siirtyi tammikuussa 2019 saksalaiseen Werder Bremeniin mutta pelasi vielä kesään 2020 saakka lainalla itävaltalaisseura Wolfsberger AC:ssä, jolle hän teki kolme bundesliigamaalia 37 ottelussa. Kaudella 2019–2020 hän pelasi Eurooppa-liigassa kuusi ottelua.
Schmid pääsi kaudella 2020–2021 pelaamaan Saksan Bundesliigassa vasta joulukuussa, mutta siitä eteenpäin hänelle kertyi 22 liigaottelua, joissa hän oli 13 kertaa avauskokoonpanossa. Kaudella 2021–2022 Werder Bremen pelasi 2. Bundesliigassa, ja Schmid pelasi 33 liigaottelua, joissa hän teki kolme maalia. Kaudella 2022–2023 Bremen pelasi jälleen pääsarjatasolla, ja Schmid pelasi 27 liigaottelua ja teki ensimmäisen pääsarjamaalinsa Saksassa huhtikuussa 2023 kotiottelussa Kölniä vastaan. Kaudella 2023–2024 Schmid pelasi 33 bundesliigaottelua ja teki niissä neljä maalia.
Schmid pelasi Itävallan eri juniorimaajoukkueissa yli 50 ottelua. Ensimmäiset ottelunsa Itävallan A-maajoukkueessa hän pelasi syyskuussa 2022 Kansojen liigassa Ranskaa ja Kroatiaa vastaan. EM-kilpailuissa 2024 hän tuli vaihdosta kentälle kahdessa ensimmäisessä ottelussa ja pelasi avauskokoonpanossa kahdessa muussa. Hän teki maalin alkulohko-ottelussa Alankomaita vastaan. Hän on pelannut vuoden 2024 loppuun mennessä 21 A-maaottelua. Hän on tehnyt näissä otteluissa kaksi maalia: ensimmäisen kesäkuussa 2024 EM-kilpailuissa Alankomaita vastaan ja toisen marraskuussa 2024 Kansojen liigan ottelussa Sloveniaa vastaan.
The Harvest Floor

The Harvest Floor on Cattle Decapitationin neljäs studioalbumi, joka julkaistiin 20. tammikuuta 2009.
Wes Benscoter suunnitteli The Harvest Floor-teoksen, jossa useat ihmiset jonottavat teurastamoon teurastettaviksi kuin he olisivat karjaa.
Sexy Beast

Sexy Beast on Jonathan Glazerin ohjaama brittiläis-espanjalainen rikostrilleri vuodelta 2000. Siinä mielenterveydeltään kyseenalainen rikollispomo (Ben Kingsley) yrittää pakottaa Espanjan aurinkoon vetäytyneen ex-kollegansa (Ray Winstone) vielä yhdelle ryöstökeikalle Lontooseen. Kingsley sai rajusta roolisuorituksestaan Oscar- ja Golden Globe -ehdokkuuden.
Elokuvaa ei Suomessa tuotu teatterilevitykseen, mutta se sai ensi-iltansa Rakkautta ja anarkiaa -festivaaleilla Helsingissä syyskuussa 2001. MTV3 esitti sen televisiossa joulukuussa 2005, ja se on julkaistu Suomessa myös videona ja DVD:nä.
Vuonna 2024 valmistui elokuvan hahmojen aiempaa yhteistä rikoshistoriaa käsittelevä 8-osainen televisiosarja, sekin nimeltään "Sexy Beast".
Juoni.
Brittiläinen kassakaapinmurtaja Gal on eläköitynyt Espanjan Aurinkorannikolle vaimonsa DeeDeen ja parhaan ystävänsä Aitchin ja tämän vaimon kanssa. Teinipoika Enrique auttaa syrjäisen rantatalon hoidossa. 
Molempien miesten vanha rikoskumppani, arvaamaton ja väkivaltainen Don Logan tulee vierailulle värväämään Galiä vielä yhteen ryöstöhankkeeseen, murtautumiseen erään pankin tallelokeroihin viereisen uima-altaan kautta. Omituisesti käyttäytyvä Don ei suostu hyväksymään Galin toistuvia kieltäytymisiä ja suuttuu kun Gal vihjailee Donin tulleen vain tapaamaan Aitchin vaimoa, vanhaa heilaansa. Don yrittää lentää takaisin Lontooseen, mutta hänet poistetaan lähdössä olevasta koneesta töykeän käytöksen vuoksi. Hän selviytyy tilanteesta valehtelemalla erään stuertin kourineen häntä koneessa. 
Don palaa Galin luo käyttäytyen yhä väkivaltaisemmin sillä seurauksella, että ensin Enrique yrittää ampua ja sitten DeeDee onnistuu ampumaan hänet kuoliaaksi. Don haudataan talon uima-altaan alle, ja Gal päättää jälkiä peittääkseen lähteä yhtä kaikki Lontooseen osallistuakseen ryöstöhankkeeseen. Kun Donia ei kuulu, epäilykset rikostovereiden keskuudessa Galin osallisuudesta vahvistuvat. Ryöstö kuitenkin toteutetaan onnistuneesti Galin myötävaikutuksella, mutta Gal saa palkkioksi vain kymmenen puntaa. Hän palaa Espanjaan, mutta tuntee tunnontuskia Donin tappamisesta ja jää odottamaan kostoiskua.
Off the Ground

Off the Ground on Paul McCartneyn yhdeksäs sooloalbumi, julkaistu 1. helmikuuta 1993. Albumi merkitsi McCartneyn ensimmäistä studiojulkaisua 1990-luvulla ja seurasi vuonna 1989 ilmestynyttä “Flowers in the Dirt” -albumia.
Tausta ja äänitys.
McCartney päätti äänittää albumin kiertuebändinsä kanssa, johon kuuluivat Linda McCartney, Hamish Stuart, Robbie McIntosh, Paul Wickens ja uusi rumpali Blair Cunningham. Äänitykset tapahtuivat “live in the studio” -menetelmällä, jossa koko bändi soitti kappaleet yhdessä otossa, mikä toi albumille välittömän ja raakan tunnelman.
Kappaleet ja teemat.
Albumilla on yhteiskunnallisia teemoja käsitteleviä kappaleita, kuten eläinten oikeuksia puolustava “Looking for Changes” ja paremman maailman puolesta puhuvat “Hope of Deliverance” sekä “C’Mon People”. Lisäksi albumilla on kaksi Elvis Costellon kanssa kirjoitettua kappaletta, “Mistress and Maid” ja “The Lovers That Never Were”.
Julkaisu ja vastaanotto.
“Off the Ground” nousi Britannian albumilistalla sijalle 5 ja Yhdysvalloissa sijalle 17. Singlet, kuten “Hope of Deliverance”, menestyivät erityisesti Euroopassa, saavuttaen Saksassa yli 250 000 myytyä kappaletta. Albumi sai vaihtelevia arvosteluja ja menestyi kaupallisesti paremmin Manner-Euroopassa kuin Isossa-Britanniassa tai Yhdysvalloissa.
Kappaleet.
1. Off the Ground – 3:40
2. “Looking for Changes” – 2:47
3. “Hope of Deliverance” – 3:22
4. “Mistress and Maid” – 3:00
5. “I Owe It All to You” – 4:51
6. “Biker Like an Icon” – 3:26
7. “Peace in the Neighbourhood” – 5:06
8. “Golden Earth Girl” – 3:45
9. “The Lovers That Never Were” – 3:43
10. “Get Out of My Way” – 3:32
11. “Winedark Open Sea” – 5:27
12. “C’Mon People” – 5:46
Lähteet.
1. Miles, Barry. "Paul McCartney: Many Years From Now". Secker &amp; Warburg, 1997. 
2. “Paul McCartney Chart History”. "Billboard". Viitattu 25. joulukuuta 2024.
3. “Official Albums Chart Results for Paul McCartney - "Off the Ground"”. "Official Charts Company". Viitattu 25. joulukuuta 2024.
4. “Paul McCartney: "Off the Ground"”. "Rolling Stone". 1993. Viitattu 25. joulukuuta 2024.
5. Doggett, Peter. "You Never Give Me Your Money: The Beatles After the Breakup". Harper, 2010. 
6. The Paul McCartney Project: "Off the Ground". Viitattu 25. joulukuuta 2024.
• [1] Miles, Barry. "Paul McCartney: Many Years From Now", s. 421.
• [2] “Paul McCartney Chart History”. "Billboard".
• [3] “Official Albums Chart Results for Paul McCartney - "Off the Ground"”. "Official Charts Company".
• [4] “Paul McCartney: "Off the Ground"”. "Rolling Stone", 1993.
• [5] Doggett, Peter. "You Never Give Me Your Money: The Beatles After the Breakup".
• [6] “The Paul McCartney Project: "Off the Ground"”.
Egypt Station

Egypt Station on Paul McCartneyn 17. sooloalbumi, joka julkaistiin 7. syyskuuta 2018. Albumi merkitsi McCartneyn paluuta studiotyöhön viiden vuoden tauon jälkeen, edellisen albumin "New" (2013) jälkeen. "Egypt Station" on McCartneyn ensimmäinen albumi, joka nousi Yhdysvaltojen Billboard 200 -listan ykköseksi sitten vuoden 1982 "Tug of War" -albumin.
Tausta ja teemat.
Albumin nimi ja konsepti ovat saaneet inspiraationsa McCartneyn kiinnostuksesta taiteeseen ja kulttuureihin. Nimi “Egypt Station” viittaa McCartneyn aiemmin maalaamaan taideteokseen. Albumi toimii ikään kuin matkapäiväkirjana, jossa jokainen kappale edustaa eri pysäkkiä matkalla.
Albumin tuotannosta vastasi pääasiassa Greg Kurstin ja Ryan Tedderin kaltaisia moderneja tuottajia, jotka toivat McCartneyn musiikkiin tuoreen ja nykyajan soundin. "Egypt Station" yhdistää balladeja, pop-melodioita ja kokeellisia sävellyksiä, mikä tekee siitä monipuolisen kokonaisuuden.
Julkaisu ja vastaanotto.
Albumi sai kriitikoilta pääosin positiivisen vastaanoton, ja sitä ylistettiin sen kokeilevasta luonteesta sekä McCartneyn kyvystä yhdistää uutta ja vanhaa tyyliä. "Egypt Station" nousi ykköseksi useissa maissa ja keräsi McCartneylle jälleen uusia kuuntelijasukupolvia.
All Music Guide -sivuston käyttäjät antoivat levylle keskimäärin kolme tähteä viidestä.
Kappalelista.
Albumin kokonaiskesto on 57 minuuttia 18 sekuntia.
Deluxe-versio.
Deluxe-julkaisu sisälsi bonuskappaleita, kuten:
Viveca Serlachius

Viveca Serlachius (2. maaliskuuta 1923 Helsinki – 9. tammikuuta 1993 Tukholma) oli Suomessa syntynyt ruotsalainen näyttelijä. Hänen tunnettuja elokuviaan olivat "Peppi Pitkätossu" (1949), "Foreign Intrigue" (1951) ja "Skolka skolan" (1949).
Ernesto Tanmantiong

Ernesto Siao Tanmantiong (s. heinäkuu 1958) on filippiiniläinen liikemies.
Tanmantiong valmistui Ateneo de Manilan yliopistosta. Hän aloitti uransa Jollibee Foods Corporationissa sen perustamisen yhteydessä vuonna 1978 ja pääsi sen toimitusjohtajaksi vuonna 2014. Management Association of the Philippines myönsi Tanmantiongille "Management Person of the Year 2023" -palkinnon, joka ojennettiin hänelle 28. marraskuuta 2023 Manilan Shangri-La at the Fortissa. Palkinnon myöntäneen komitean puheenjohtaja Lilia de Liman mukaan Tanmantiong valittiin, koska hän oli onnistunut Jollibee-pikaruokaravintolaketjun globaalissa laajentamisessa ja sen kehittämisessä yhdeksi suurimmista, nopeakasvuisimmista ravintoloista.
Tanmantiongilla on vaimo ja lapsia.
Hiihtäjäpatsas

Hiihtäjäpatsas (Hiihtäjä-patsas) voi tarkoittaa seuraavia hiihtämistä kuvaavia teoksia:
Banco de Oro

BDO Unibank, Inc eli Banco de Oro on filippiiniläinen pankki. Se listattiin Filippiinien pörssiin 21. toukokuuta 2002. Pankki on osa SM Investments -konglomeraattia.
Banco de Oro perustettiin 20. joulukuuta 1967 nimellä Acme Savings Bank. Sen nimeksi tuli vuonna 1977 Banco de Oro Savings and Mortgage Bank. Nykyinen virallinen nimi otettiin käyttöön vuonna 2011. Banco de Orolle myönnettiin täysimääräinen yleispankin asema 5. elokuuta 1996. Vuonna 2007 siihen yhdistettiin Equitable PCI Bank. Liitoksen myötä Banco de Orosta tuli suurin filippiiniläinen pankki. Kantar Groupin yritysmainetutkimuksen mukaan Banco de Oro oli vuonna 2018 arvostetuin filippiiniläinen pankki.
Joulukuussa 2021 paljastui kyberrikostapaus, jossa hakkerit olivat päässeet sadoille Banco de Oron tileille ilman auktorisointia. Luvattomia siirtoja oli tehty enimmäkseen UnionBankin tileille. Banco de Oro kertoi vastaavansa asiakkaiden kokemista menetyksistä. Tammikuussa 2022 epäiltyinä rikoksista pidätettiin kolme filippiiniläistä ja kaksi nigerialaista. Filippiinien keskuspankki määräsi Banco de Orolle ja UnionBankille seuraamuksia tapahtuneesta.
Filippiinien kauppa- ja teollisuuskamari (PCCI) myönsi SM Investmentsille ja Banco de Orolle vuonna 2024 “Country Movers” -tunnustuksen niiden vaikutuksesta kansalliseen kehitykseen.
Minervaskolan

Minervaskolan on Etu-Töölössä sijaitseva ruotsinkielinen peruskoulu, jossa on luokat 1–6. Vuonna 2021 koulussa oli noin 145 oppilasta.
Koulurakennus on valmistunut 1929 ja vuosina 2017–2018 siihen tehtiin peruskorjaus. 1920-luvun klassisismia edustavan koulurakennuksen suunnitteli arkkitehti Eva Kuhlefelt-Ekelund ja se on luokiteltu valtakunnallisesti merkittäväksi rakennukseksi.
Rowdy Herrington

Rowdy Herrington (s. 1951 Pittsburgh, Pennsylvania, Yhdysvallat) on yhdysvaltalainen elokuvaohjaaja ja -käsikirjoittaja.
Herrington on tunnettu erityisesti 1980- ja 1990-luvuilla ohjaamistaan jännityselokuvista. Hän opiskeli Penn Statessa, missä hän alun perin oli englannin opiskelija, mutta siirtyi myöhemmin televisiotuotannon pariin. Opintojensa jälkeen elämä televisiossa ei ollut heti helppoa, ja Herrington työskenteli muun muassa terästehtaassa Pittsburghissa ennen kuin sai osa-aikatyön WQED:ssä, Pittsburghin julkisessa televisiokanavassa, joka tunnetaan muun muassa "Mr. Roger’s Neighborhood" -ohjelmasta. WQED:llä hän oppi elokuvateollisuuden perusteet ja päätti siirtyä Hollywoodiin.
Herrington sai tilaisuutensa elokuva-alalla, kun elokuvatuottaja Tim Moore luki hänen käsikirjoituksensa "Viiltäjä-Jack tulee takaisin" ja sai sen eteenpäin tuottaja Elliott Kastnerille, joka päätti rahoittaa elokuvan. "Viiltäjä-Jack tulee takaisin" (1988) oli hänen läpimurtoelokuvansa, ja sen jälkeen hän ohjasi useita menestyneitä elokuvia, kuten "Jokikyttä" (1993), jossa pääosassa oli Bruce Willis.
Västra Hagen

Västra Hagen on taajama Kungsbackan kunnassa Hallandin läänissä samannimisessä historiallisessa maakunnassa Ruotsissa. Taajamassa oli 1 393 asukasta vuoden 2023 lopussa.
Buerås

Buerås on taajama Kungsbackan kunnassa Hallandin läänissä samannimisessä historiallisessa maakunnassa Ruotsissa. Taajamassa oli 876 asukasta vuoden 2023 lopussa.
Röda holme

Röda holme on taajama Kungsbackan kunnassa Hallandin läänissä samannimisessä historiallisessa maakunnassa Ruotsissa. Taajamassa oli 683 asukasta vuoden 2023 lopussa.
Halla Heberg

Halla Heberg on taajama Kungsbackan kunnassa Hallandin läänissä samannimisessä historiallisessa maakunnassa Ruotsissa. Taajamassa oli 1 970 asukasta vuoden 2023 lopussa.
Hjälm

Hjälm on taajama Kungsbackan kunnassa Hallandin läänissä samannimisessä historiallisessa maakunnassa Ruotsissa. Taajamassa oli 268 asukasta vuoden 2023 lopussa.
Kläppa

Kläppa on taajama Kungsbackan kunnassa Hallandin läänissä samannimisessä historiallisessa maakunnassa Ruotsissa. Taajamassa oli 787 asukasta vuoden 2023 lopussa.
Valskog

Valskog on taajama Kungsörin kunnassa Västmanlandin läänissä samannimisessä historiallisessa maakunnassa Ruotsissa. Taajamassa oli 692 asukasta vuoden 2023 lopussa.
Kode

Kode on taajama Kungälvin kunnassa Länsi-Götanmaan läänissä Bohuslänin historiallisessa maakunnassa Ruotsissa. Taajamassa oli 1 569 asukasta vuoden 2023 lopussa.
Diseröd

Diseröd on taajama Kungälvin kunnassa Länsi-Götanmaan läänissä Bohuslänin historiallisessa maakunnassa Ruotsissa. Taajamassa oli 1 570 asukasta vuoden 2023 lopussa.
Tjuvkil

Tjuvkil on taajama Kungälvin kunnassa Länsi-Götanmaan läänissä Bohuslänin historiallisessa maakunnassa Ruotsissa. Taajamassa oli 1 372 asukasta vuoden 2023 lopussa.
Kärna

Kärna on taajama Kungälvin kunnassa Länsi-Götanmaan läänissä Bohuslänin historiallisessa maakunnassa Ruotsissa. Taajamassa oli 1 234 asukasta vuoden 2023 lopussa.
Kareby och Ringby

Kareby och Ringby on taajama Kungälvin kunnassa Länsi-Götanmaan läänissä Bohuslänin historiallisessa maakunnassa Ruotsissa. Taajamassa oli 259 asukasta vuoden 2023 lopussa.
Duvesjön

Duvesjön on taajama Kungälvin kunnassa Länsi-Götanmaan läänissä Bohuslänin historiallisessa maakunnassa Ruotsissa. Taajamassa oli 320 asukasta vuoden 2023 lopussa.
Aröd och Timmervik

Aröd och Timmervik on taajama Kungälvin kunnassa Länsi-Götanmaan läänissä Bohuslänin historiallisessa maakunnassa Ruotsissa. Taajamassa oli 936 asukasta vuoden 2023 lopussa.
Johan Adam Tingstadius

Johan Adam Tingstadius (8. heinäkuuta 1748 Lunda – 10. joulukuuta 1827 Strängnäs) oli ruotsalainen teologi ja orientalisti. Hän aloitti opiskelut Uppsalan yliopistossa 11-vuotiaana, opiskeli Jacob Jonas Björnståhlin johdolla ja väitteli tohtoriksi 15-vuotiaana. Sen jälkeen hän siirtyi opiskelemaan Greifswaldin yliopistoon. Tingstadius toimi itämaisten kielten professorina Uppsalan yliopistossa vuosina 1789–1803 ja Strängnäsin hiippakunnan piispana vuodesta 1803. Vuonna 1794 hänet valittiin Ruotsin akatemian jäseneksi.
Melzer

Melzer on muun muassa seuraavien henkilöiden sukunimi:
LAM Mozambique Airlinesin lento 470

LAM Mozambique Airlinesin lento 470 oli LAM Mozambique Airlinesin Embraer E190 -koneella operoitu reittilento Mosambikista Angolaan. Lennon aikana 29. marraskuuta 2013 kone alkoi laskea korkeuttaan nopeasti, ja kuuden minuutin jälkeen lennonjohtaja menetti yhteyden koneeseen. Myöhemmin kone löydettiin Namibiasta palasina. Surmansa saivat kaikki koneen 6 henkilökunnan jäsentä ja 27 matkustajaa. Tutkinnassa syyksi paljastui kapteenin tahallinen toiminta (itsemurha).
Karma.Bloody.Karma

Karma.Bloody.Karma on Cattle Decapitationin kolmas studioalbumi, joka julkaistiin 11. heinäkuuta 2006.
Humanure

Humanure on Cattle Decapitationin toinen studioalbumi, joka julkaistiin 13. heinäkuuta 2004.
Leopold Querfeld

Leopold Querfeld (s. 20. joulukuuta 2003 Wien) on itävaltalainen jalkapalloilija, pelipaikaltaan keskuspuolustaja. Hän on pituudeltaan 190-senttimetrinen. Hän edustaa Saksan Bundesliigassa pelaavaa Union Berliniä.
Querfeld siirtyi Union Mauerista Rapid Wienin junioreihin vuonna 2012. Hän pelasi Rapidin edustusjoukkueessa ensimmäisen kerran kaudella 2021–2022, yhden ottelun Eurooppa-liigassa, yhden Konferenssiliigassa, kolme Itävallan Bundesliigassa ja kaksi Bundesliigan eurocupkarsinnoissa. Seuraavalla kaudella hän pelasi 23 bundesliigaottelua ja teki maalin syyskuussa Red Bull Salzburgia vastaan. Kaudella 2023–2024 hän pelasi 28 bundesliigaottelua, jotka kaikki avauskokoonpanossa, ja teki niissä kolme maalia.
Querfeld siirtyi kesällä 2024 saksalaisseura Union Berliniin. Hän on pelannut joulutaukoon mennessä 12 bundesliigaottelua, joista neljä ottelua marras-joulukuussa avauskokoonpanossa.
Querfeld on pelannut Itävallan alle 18-, alle 19- ja alle 21-vuotiaiden maajoukkueissa. Hän pelasi neljä ottelua alle 19-vuotiaiden EM-kilpailuissa 2022 ja teki kaksi maalia alkulohko-ottelussa Serbiaa vastaan. Hän pelasi ensimmäisen kerran Itävallan A-maajoukkueessa maaliskuussa 2024 ystävyysottelussa Slovakiaa vastaan. EM-kilpailuissa 2024 hän tuli vaihdosta kentälle 64. minuutilla viimeisessä alkulohko-ottelussa Alankomaita vastaan. Hän on pelannut vuoden 2024 loppuun mennessä neljä A-maaottelua, joissa hän on ollut kerran avauskokoonpanossa.
To Serve Man

To Serve Man on Cattle Decapitationin debyytti studioalbumi, joka julkaistiin 30. heinäkuuta 2002.
Kappaleen tiedot.
Kappaleen Testicular Manslaughter alku on peräisin videosta, joka kertoo venäläisen sotilaan mestaavan tšetšeenisotilaan ensimmäisessä Tšetšenian sodassa vuonna 1996, nimeltä "Chechclear".
Axsikat

Axsikat (myös "Axsikent") oli muinainen kaupunki Syrdarjan varrella Fergananlaaksossa nykyisessä Uzbekistanissa. Sen rauniot sijaitsevat lähellä Namanganin alueen Toʻraqoʻrgʻonin piirin Shahandin kylää 30 kilometriä Namanganista lounaaseen.
200–100-luvulla ennen ajanlaskun alkua perustettu Axsikat toimi 800–900-luvulla Fergananlaakson pääkaupunkina. Mongolit hävittivät sen vuonna 1219. Sen länsipuolella sijaitsi 1300–1600-luvulla uusi Axsi-niminen kaupunki, jossa Babur on syntynyt.
Axsikatissa on suoritettu arkeologisia tutkimuksia 1800-luvun lopulta lähtien. Sen muodosti kolme erillisten muurien ympäröimää osaa: linnoitus eli "ark", sisäkaupunki eli "šahristan" ja esikaupunki eli "rabad". Linnoituksessa oli hallitsijan palatsi ja vankila, sisäkaupungissa kauppahalli ja moskeija sekä esikaupungissa käsityöläisten asutus ja torialue. Alueelta on löydetty keramiikkaa, pronssi- ja lasiesineitä ja rahoja.
Denton Mateychuk

Denton Mateychuk (s. 12. heinäkuuta 2004 Winnipeg, Manitoba, Kanada) on kanadalainen jääkiekkoilija, pelipaikaltaan puolustaja. Mateychuk edustaa NHL-joukkue Columbus Blue Jacketsia.
Ennen NHL-uraansa hän pelasi WHL-juniorisarjassa Moose Jaw Warriorsin joukkueessa. Columbus Blue Jackets varasi hänet ensimmäisellä kierroksella 12. varausvuorolla . Mateychuk on pelannut 11 NHL:n runkosarjan ottelua tehden niissä tehopisteet 1+2. Uran tilastot päivitetty 17. tammikuuta 2025.
Atlantinhopeakylki

 
Atlantinhopeakylki ("Menidia menidia") on amerikanhopeakylkiin kuuluva kalalaji. Lajia tavataan Atlantin länsirannikolta.
Koko ja ulkonäkö.
Atlantinhopeakylki kasvaa yleisimmin noin 12 cm pitkäksi, ja voi suurimmillaan saavuttaa 15–18 cm:n pituuden. Ruumiinrakenteeltaan laji on pitkänomainen, hyvin hoikka, lyhytkuonoinen ja vatsastaan pyöreähkö. Selkäeviä on kaksi. Kala on selästään harmahtavan vihreä ja vatsastaan läpikuultava. Atlantinhopeakyljen kyljessä kulkee hopeanharmaa juova.
Levinneisyys ja elintavat.
Atlantinhopeakyljen levinneisyysalue ulottuu Newfoundlandista Floridan keskiosiin. Lajin elinympäristöä ovat hiekkapohjaiset rannikot ja jokisuistot. Toisinaan sitä tavataan myös murtovesistä ja toisinaan joista. Atlantinhopeakyljet liikkuvat suurina parvina usein vesikasvillisuuden joukossa ja syö pieniä äyriäisiä ja matoja. Levinneisyysalueen eteläosissa kala vaeltaa talviksi syvempiin vesiin. Lajin lisääntymiskausi on maaliskuulta syyskuulle ja kutu tapahtuu hiekkapohjille tai vesikasvillisuuden joukkoon.
Atlantinhopeakylkiä pyyydystetään käytettäväksi syötteinä kalastettaessa lohikaloja.
Kah Pao

Kah Pao on suomalainen alternative-pop-artisti, joka on julkaissut musiikkia vuodesta 2020. Hänen tuorein albuminsa Poika Perkele julkaistiin vuonna 2025.
Musiikki.
Kah Paon musiikki yhdistää indie-popin ja elektronisen musiikin elementtejä. Hän yhdistää näihin myös usein akustista pianoa, mikä luo musiikkiin öisen ja kohtalokkaan tunnelman. Hänen kappaleensa käsittelevät usein vaikeita yhteiskunnallisia ja henkilökohtaisia aiheita, kuten nuorten mielenterveyttä ja miesten tunteista puhumisen haasteita.
Ennen Kah Pao julkaisi musiikkia YouTube-kanavallaan: esimerkiksi kappaleet "Ulappain" ja "Sut mä sain", jonka hän teki yhteistyössä artisti ViVin kanssa.
Vuonna 2023 Kah Pao julkaisi debyytti-EP:nsä "Kah Pao EP". Seuraavana vuonna ilmestyi toinen EP, "Kah Pao II." 
Vastaanotto.
Hänen musiikkinsa on saanut myös positiivisia arvioita YouTubessa.
Esiintymiset.
Toukokussa 2024 Kah Pao esiintyi "Kah Pao II" -EP:n julkaisukonsertissa Helsingissä SILTANEN-klubilla. Elokuussa 2024 hän esiintyi Semifinal-klubilla Helsingissä yhdessä artisti Sonian kanssa. Konserteissa korostuivat hänen synkät indie-pop-sävelmänsä, joissa yhdistyvät akustinen piano ja elektroniset elementit.
Hansi Müller

Hans-Peter ”Hansi” Müller (s. 27. heinäkuuta 1957 Stuttgart, Saksa) on saksalainen ammattilaisuransa päättänyt jalkapalloilija, pelipaikaltaan keskikenttäpelaaja, joko keskellä tai vasemmalla. Lisäksi hän pelasi joskus vasempana laitahyökkääjänä.
Müller aloitti ammattilaisuransa VfB Stuttgartin alle 19-vuotiaiden joukkueessa, jonka kanssa hän voitti alle 19-vuotiaiden Bundesliigan kaudella 1974–1975. Hän jatkoi edustusjoukkueeseen vuosiksi 1975–1982. Joukkue oli tilastoiltaan Müllerin uran merkittävin; hän pelasi siinä kaikki kilpailut mukaan lukien 224 ottelua, joissa teki 81 maalia ja antoi neljä maalisyöttöä. Bundesliigassa hän pelasi 143 ottelua, joissa teki 54 maalia ja antoi kolme maalisyöttöä. Lisäksi hän voitti joukkueessa kerran Saksan korkeimman sarjatason 2. Bundesliigan mestaruuden. Müller edusti VfB Stuttgartin jälkeen hetken muita joukkueita, mukaan lukien Inter Milanoa ja Comoa. Peliuransa viimeiset vuodet hän edusti itävaltalaista Swarovski Tirolia ja voitti joukkueen kanssa kahdesti Itävallan Bundesliigan kausina 1988–1989 ja 1989–1990 sekä kerran Itävallan cupin kaudella 1988–1989. Yhteensä Müller pelasi urallaan kaikki kilpailut mukaan lukien 467 ottelua, joissa teki 136 maalia ja antoi seitsemän maalisyöttöä.
Müller liittyi Länsi-Saksan A-maajoukkueeseen huhtikuussa 1978 ja pelasi joukkueessa 42 ottelua, joissa teki viisi maalia. Hän kuului joukkueen kokoonpanoon MM-kilpailuissa 1978 ja pelasi kuusi ottelua, joissa teki yhden maalin. Hän voitti joukkueen kanssa merkittävimpänä EM-kilpailut 1980, jossa hän pelasi neljä ottelua.
Desmetyylisertraliini

Desmetyylisertraliini (DMS), joka tunnetaan myös nimellä norsertraliini, on masennuslääke sertraliinin aktiivinen metaboliitti. Kuten sertraliini, desmetyylisertraliini toimii monoamiinien takaisinoton estäjänä ja saattaa olla vastuussa joistakin sen terapeuttisista eduista. Desmetyylisertraliinin pääasiallisen aktiivisuuden vaikutukset serotoniinitasojen nostamiseen sitoutumisen kautta serotoniinin kuljettajaan näyttävät kuitenkin olevan merkityksettömiä, koska in vivo -testit eivät osoittaneet mitattavissa olevaa muutosta aivotoiminnassa huolimatta siitä, että veren DMS-tasot olivat lähes 20-kertaiset EC50-arvoon verrattuna (ts. määrä, joka tarvitaan halutun vaikutuksen saavuttamiseen 50 %:lla väestöstä) kuten sertraliinilla. DMS on huomattavasti vähemmän tehokas verrattuna sertraliiniin serotoniinin takaisinoton estäjänä (Ki = 76 nM vs. 3 nM, vastaavasti), mutta tasapainoisempi monoamiinien takaisinoton estäjänä (5-HT (Ki) = 76 nM; NE (Ki) = 420 nM; DA (Ki) = 440 nM), sertraliiniin nähden DMS sitä vastoin käyttäytyy serotoniini-norepinefriini-dopamiinin takaisinoton estäjänä (SNDRI), ja se estää serotoniinin takaisinoton noin 5,5-kertaisesti katekoliamiinin takaisinoton estämiseen verrattuna. Dasotraliini, desmetyylisertraliinin stereoisomeeri, on myös SNDRI, ja sitä on tutkittu vakavan masennuksen, tarkkaavaisuushäiriön ja syömishäiriöiden mahdolliseen kliiniseen hoitoon, mutta sitä ei ole hyväksytty tai markkinoitu mihinkään käyttöaiheeseen.
Lovre Kalinić

Lovre Kalinić (s. 3. huhtikuuta 1990 Split, Split-Dalmatia, Kroatia) on kroatialainen jalkapallomaalivahti. Hän on pituudeltaan 201-senttimetrinen ja edustaa Kroatian ykkösliigassa pelaavaa Hajduk Splitiä.
Kalinić on edustanut Hajduk Splitiä useaan otteeseen pelaajauransa alusta vuodesta 2005 lähtien ja voittanut joukkueen kanssa kahdesti Kroatian cupin kausina 2012–2013 ja 2021–2022. Välivuosina hän on edustanut muiden muassa englantilaista Aston Villaa ja belgialaista Gentiä, jossa hänet valittiin belgian korkeimman sarjatason Jupiler Pro Leaguen kauden 2016–2017 parhaaksi maalivahdiksi.
Kalinić edusti hetken Kroatian alle 21-vuotiaiden maajoukkuetta, kunnes debytoi edustusjoukkueessa marraskuussa 2014. Hän on pelannut vuoden 2024 loppuun mennessä 19 maaottelua ja kuulunut kokoonpanoon MM-kilpailuissa 2018, jossa Kroatia sai hopeaa sekä EM-kilpailuissa 2016 ja 2020.
Filip Bradarić

Filip Bradarić (s. 11. tammikuuta 1992 Split, Split-Dalmatia, Kroatia) on kroatialainen ammattilaisuransa päättänyt jalkapalloilija, pelipaikaltaan puolustava keskikenttäpelaaja. Hän on pituudeltaan 186-senttimetrinen.
Bradarić edusti urallaan lukuisia seuroja monista eri liigoista. Merkittävimpänä hän kuitenkin pelasi kotimaansa Kroatian ykkösliigassa muun muassa Hajduk Splitin ja Rijekan kautta yhteensä 150 ottelua, joissa hän teki yhdeksän maalia ja antoi 19 maalisyöttöä. Hän voitti jälkimmäisen kanssa kerran sekä Kroatian ykkösliigan mestaruuden kaudella 2016–2017 että Kroatian cupin kaudella 2016–2017.
Bradarić liittyi Kroatian A-maajoukkueeseen marraskuussa 2016 edustettuaan hetken myös muita maajoukkueita. Edustusjoukkueen kanssa hän pelasi MM-kilpailuissa 2018, jossa hän pelasi yhdessä ottelussa 26 peliminuuttia. Kroatia hävisi loppuottelussa Ranskalle.
Medium Rarities (Cattle Decapitation)

Medium Rarities on Cattle Decapitationin kokoelma-albumi, joka julkaistiin 23. marraskuuta 2018. Albumi sisältää yhtyeen B-puolia ja harvinaisempia kappaleita.
Intian parlamenttivaalit 2024

Intian parlamenttivaalit 2024 olivat maailman suurimmat vaalit, ne järjestettiin seitsemässä osassa 19. huhtikuuta – 1. kesäkuuta. Tulokset ilmoitettiin 4. kesäkuuta. Äänioikeutettuja oli yli 968 miljoonaa, joista 642 miljoonaa äänesti vaaleissa. Vaalien suurimpana puolueena pysyi Intian kansanpuolue (BJP) 240 paikalla, toiseksi suurin oli opposition Intian kongressipuolue (INC) 99 paikalla.
Kongressipuolue muodosti vaaleja varten 26 puolueen oppositioliittouman nimeltä INDIA ("Indian National Developmental Inclusive Alliance"). Kansanpuolue johti NDA-liittoumaa ("National Democratic Alliance"). Intian kansanpuolue sai yhdessä liittolaisineen enemmistön parlamenttiin, mutta se menetti useita paikkoja viime vaaleista ja tarvitsi ensimmäistä kertaa kymmeneen vuoteen liittolaisiaan enemmistön muodostamiseen. Vaalivoiton myötä Modista tuli Jawaharlal Nehrun lisäksi toinen Intian pääministeri, joka valittiin kolmannelle peräkkäiselle kaudelle. 
Kansanpuolueen kannatuksen vähenemisen syinä voidaan pitää opposition oikeusvaltiota, demokratiaa ja sosiaalista oikeudenmukaisuutta korostaneen vaalikampanjan onnistumista. Toinen kansanpuolueen kannalta kielteinen asia oli korkeimman oikeuden helmikuussa 2024 tekemä päätös, joka pakotti puolueet julkistamaan vaalirahoitustaan koskevat tiedot. Vaalituloksen myötä BJP:tä lähellä olevan liikemies Gautam Adanin johtaman Adani Groupin arvo laski yli 20 %. BJP:n oppositionvastaiset toimenpiteet, joihin lukeutui oppositiopuolueiden pankkitilien jäädytyksiä ja -johtajien pidätyksiä saivat aktivoitua demokratian tilasta huolestuneita äänestäjiä.
Vaalien aikana nähtiin lämpöaalto, joka aiheutti yli 30 vaalivirkailijan kuoleman Uttar Pradeshin osavaltiossa.
Josip Pivarić

Josip Pivarić (s. 30. tammikuuta 1989 Zagreb, Kroatia) on kroatialainen ammattilaisuransa päättänyt jalkapalloilija, pelipaikaltaan vasen laitapuolustaja. Hän on pituudeltaan 175-senttimetrinen.
Pivarić edusti urallaan merkittävimpänä Dinamo Zagrebia, jonka kanssa hän voitti viidesti Kroatian ykkösliigan mestaruuden kausina 2011–2012, 2012–2013, 2013–2014, 2014–2015 ja 2015–2016. Lisäksi hän voitti joukkueen kanssa kolmesti Kroatian cupin kausina 2011–2012, 2014–2015 ja 2015–2016. Hän pelasi joukkueessa yhteensä 175 ottelua, joissa hän teki kymmenen maalia ja antoi 24 maalisyöttöä. Pivarić edusti toisena merkittävänä joukkueena ukrainalaista Dynamo Kiovaa ja voitti joukkueen kanssa kerran sekä Ukrainan Cupin että ja Ukrainan Super Cupin kaudella 2019–2020. Hän pelasi joukkueessa 47 maalitonta ottelua, joissa hän antoi viisi maalisyöttöä. Yhteensä Pivarić pelasi urallaan kaikki joukkueet ja turnaukset mukaan luettuina 361 ottelua, joissa hän teki 24 maalia ja antoi 40 maalisyöttöä.
Pivarić edusti kaikkia Kroatian 16–20-vuotiaiden nuorisomaajoukkueita, kunnes liittyi edustusjoukkueeseen elokuussa 2013. Hän kuului joukkueen kokoonpanoon MM-kilpailuissa 2018, jossa hän pelasi neljässä ottelussa ja antoi niissä yhden maalisyötön. Kroatia jäi finaalissa toiselle sijalle hävittyään Ranskalle.
Crisanto Bosch

Crisanto Bosch (26. joulukuuta 1907 Barcelona, Katalonia, Espanja – 13. huhtikuuta 1981) oli espanjalainen jalkapalloilija, joka pelasi hyökkääjän pelipaikalla. Hän toimi pelaajauransa jälkeen valmentajana.
Bosch edusti pelaajaurallaan Terrassaa 1927–1928 ja Espanyolia 1928–1943. Hän voitti jälkimmäisen kanssa kahdesti Copa del Reyn kausina 1928–1929 ja 1939–1940. Hän pelasi urallaan yhteensä 128 ottelua Espanjan pääsarjassa, joissa hän teki 22 maalia. Copa del Reyssä hän taas pelasi 11 ottelua ja teki niissä kaksi maalia.
Bosch liittyi Espanjan A-maajoukkueeseen maaliskuussa 1929 ja pelasi joukkueessa kahdeksan ottelua, joissa hän teki yhden maalin. Hän kuului joukkueen kokoonpanoon MM-kilpailuissa 1934, joissa hän pelasi yhdessä ottelussa täydet minuutit.
Morgan Rogers

Morgan Elliot Rogers (s. 26. heinäkuuta 2002 Halesowen, Länsi-Midlands, Englanti) on englantilainen jalkapalloilija, pelipaikaltaan hyökkäävä keskikenttäpelaaja. Hän edustaa Englannin Valioliigassa pelaavaa Aston Villaa.
Rogers pelasi West Bromwichin juniorijoukkueissa. Ainoan ottelunsa seuran edustusjoukkueessa hän pelasi tultuaan vaihdosta kentälle FA Cupin ottelussa Brightonia vastaan helmikuussa 2019. Hän siirtyi Manchester Cityn junioriakatemiaan 4,4 miljoonan euron siirtosummalla kesällä 2019. Kevätkaudella 2021 hän pelasi lainasopimuksella Lincolnissa 25 Englannin Ykkösliigan ottelua, ja teki niissä kuusi maalia. Seuraavan kauden hän oli lainalla Mestaruussarjan Bournemouthissa. Hän pelasi 15 sarjaottelussa, mutta oli vain kerran avauskokoonpanossa ja teki yhden maalin. Kevätkaudella 2023 hän pelasi Blackpoolissa 20 mestaruussarjaottelua ja teki yhden maalin.
Rogers siirtyi Mestaruussarjan Middlesbroughiin 1,2 miljoonalla eurolla heinäkuussa 2023. Hän pelasi tammikuun 20. päivään mennessä 26 sarjaottelua, joissa teki kaksi maalia ja antoi kuusi maalisyöttöä. Englannin liigacupissa Middelesbrough eteni välieriin ja Rogers teki kuudessa ottelussa viisi maaiia, millä oli tuon kauden liigacupin paras maalintekijä.
Rogers siirtyi Valioliigan Aston Villaan 9,4 miljoonan euron siirtosummalla helmikuun 2024 alussa. Hän pelasi loppukauden aikana 11 valioliigaottelua ja teki kolme maalia. Konferenssiliigassa hän pelasi viisi ottelua. Kaudella 2024–2025 hän pelasi 37 valioliigaottelua, kaikki avauskokoonpanossa. Hän teki kahdeksan ja syötti yksitoista maalia. Mestarien liigassa hän oli avauskokoonpanossa Aston Villan kaikissa 12 ottelussa. Hän teki hattutempun liigavaiheen ottelussa Celticiä vastaan sekä yhden maalin puolivälierässä Paris Saint-Germainia vastaan. Hän syötti Mestarien liigassa kolme maalia.
Rogers on pelannut useissa Englannin juniorimaajoukkueissa. Hän pelasi kolme ottelua alle 17-vuotiaiden EM-kilpailuissa 2019. Ensimmäisen ottelunsa Englannin jalkapallomaajoukkueessa hän pelasi tultuaan vaihdosta kentälle Kansojen liigan ottelussa Kreikkaa vastaan marraskuussa 2024. Kaikkiaan hän on pelannut kuusi maaottelua, joista kaksi avauskokoonpanossa. Otteluista kolme on ollut MM-karsintaotteluita.
Luis Regueiro

Luis Regueiro Pagola (1. heinäkuuta 1908 Irun, Espanja – 6. joulukuuta 1995), joka tunnettiin myös nimellä Corso, oli espanjalainen jalkapalloilija, pelipaikaltaan hyökkääjä.
Regueiro aloitti uransa edustaen paikallisseura Real Uniónia kaudet 1924–1931. Hän voitti joukkueen kanssa Copa del Reyn kaudella 1926–1927 ja pelasi joukkueessa yhteensä 55 ottelua, joissa hän teki 37 maalia. Seuraavaksi Regueiro liittyi uransa merkittävimpään joukkueeseen Real Madridiin, jonka kanssa hän voitti kahdesti Espanjan pääsarjamestaruuden kausina 1931–1932 ja 1932–1933 sekä niin ikään kahdesti Copa del Reyn kausina 1933–1934 ja 1935–1936. Hän pelasi joukkueessa yhteensä 120 ottelua, joissa hän teki 64 maalia. Regueiro piti espanjalaisseurojen jälkeen urataon, kunnes pelasi uransa loppuun meksikolaisjoukkueissa.
Regueiro liittyi Espanjan A-maajoukkueeseen toukokuussa 1927 ja pelasi joukkueessa 25 ottelua, joissa hän teki 16 maalia. Hän kuului joukkuueen kokoonpanoon MM-kilpailuissa 1934 ja kesäolympialaisissa 1928. Ensin mainitussa hän pelasi kahdessa ottelussa ja teki niissä yhden maalin, kun taas jälkimmäisessä hän pelasi kaksi ottelua ja teki kaksi maalia.
Brad Davis (jalkapalloilija)

Brad Davis (s. 8. marraskuuta 1981 St. Charles, Missouri, Yhdysvallat) on yhdysvaltalainen ammattilaisuransa päättänyt jalkapalloilija, pelipaikaltaan vasen keskikenttäpelaaja. Hän pelasi toisinaan myös muissa keskikentän rooleissa. Hän on pituudeltaan 180-senttimetrinen.
Davis edusti urallaan useita yhdysvaltalaisjoukkueita, joista merkittävimpänä Houston Dynamoa. Hän voitti joukkueen kanssa kahdesti MLS Cupin kausina 2005–2006 ja 2006–2007. Hän pelasi joukkueessa kaikki kilpailut mukaan luettuina yhteensä 327 ottelua, joissa hän teki 45 maalia ja antoi 97 maalisyöttöä. Davis voitti urallaan kerran myös MLS Supporters’ Shieldin San Jose Earthquakesin kanssa kaudella 2004–2005. Hän pelasi urallaan kaikki kilpailut mukaan luettuina yhteensä 451 ottelua ja teki niissä 62 maalia ja antoi 115 maalisyöttöä.
Davis liittyi Yhdysvaltain A-maajoukkueeseen heinäkuussa 2005 ja pelasi joukkueessa 17 ottelua. Hän kuului joukkueen kokoonpanoon MM-kilpailuissa 2014, jossa pelasi itse turnauksessa yhdessä ottelussa 59 peliminuuttia ja karsinnoissa neljässä ottelussa. Lisäksi hän voitti maajoukkueen kanssa CONCACAF Gold Cupin vuonna 2005.